Ramaphosa vat EFF se ‘politieke suurstof’ | Netwerk24
Deur Sarel van der Walt 13 Februarie 2020 23:30
Nadat die EFF pres. Cyril Ramaphosa se staatsrede Donderdagaand oorheers het met hul optrede, het Ramaphosa hulle later van politieke suurstof ontneem met sy toespraak.
So sê die politieke ontleder Theo Venter van die Noordwes-Universiteit in Potchefstroom se sakeskool.
Die EFF het ’n politieke grens oorgesteek, sê hy.
“Dit wat die president in sy staatsrede aangekondig het, is omvangryk en gaan die EFF van sy politieke suurstof ontneem," sê Venter.
“Dit was ’n lang aand en die staatsrede was te lank vir die omstandighede, maar die president se fokus op die ekonomie, staatsondernemings en ondersteunende programme was op die regte plek. Grondhervorming is saam met landbou-inisiatiewe gevoeg en het minder aandag as die ekonomie gekry.”
Pres. Cyril Ramaphosa lewer Donderdaand sy staatsrede. Foto: Jaco Marais
Op sy beurt sê dr. Ralph Mathekga, ook ’n politieke ontleder, dit was Ramaphosa se beste staatsrede tot nog toe. Die president het erkenning gegee aan dit wat nodig is om gedoen te word en hy was baie spesifiek.
“Natuurlik is die president bekommerd oor die gebrek aan konsensus in die gemeenskap. Dit plaas druk op die skep van ’n akkoord oor beleidsrigting.”
Prof. Erwin Schwella, politieke ontleder van die Tilburg-Universiteit in Nederland en die Hugenote Kollege in die Boland, sê Ramaphosa het die pad van voorspoed en groter vereniging bo die pad van verdeling en vernietiging gekies.
Roland Henwood, politieke ontleder van die Universiteit van Pretoria, glo Ramaphosa het goed begin deur die erns van die land se probleme te erken. Daarna het hy verval in die ou praat van die “staat/regering” sal alles doen.
“Dit is omvangryke planne en ondernemings met min aanduidings van tydlyne en finansiers," sê Henwood.
“Die aankondiging oor elektrisiteit is positief. Hy het waarskynlik geen ander keuse gehad nie."